Dagny Sibblund

Dagny Sibblund Forslund (født 1917 i Jakobsnes, som Dagny Sneve, død 2003 i Sverige) var en norsk partisan.

Liv og virke 
Hun var lærer i Finnmark. Hun var aktiv innen oppbygningen av en etterretningsorganisasjon, men mangel på erfaring blant medlemmene førte til at den stod i fare for å rakne høsten 1940. Dermed måtte hun og andre komme seg ut av landet, og sammen med Alf Edgar Sibblund, som hun hadde giftet seg med i 1935, flyktet hun 13. september 1940 først til det russiske tettstedet Sippnavalokk, før de senere reiste videre inn i Sovjet til Murmansk. Der ble hun evakuert til et sted på den andre siden av Uralfjellene mens mannen sammen med andre nordmenn drev illegalt arbeid i Finnmark. I årsskiftet 1941/42 meldte hun seg frivillig til etterretningsarbeid som norsk tolk for Sovjet, og ble stasjonert i Murmansk, og aktiv som radiotelegrafist i Nordflåten sammen med blant andre Borgny Eriksen og Rasmus Rydningen. Hun ble ikke aktiv partisan før mannen ble drept da flyet han var ombord i, ble skutt ned over Finland. Hun ønsket å utdanne seg til fallskjermsoldat for å fortsette der han slapp, og i «Kvinnenes forsvarshistorie» omtaler forfatteren henne som en av de legendariske skikkelsene, En annen av disse legendariske skikkelser var Dagny Sibblund - «kald og rolig, slank og vever og 1,62 på strømpelesten».
I et intervju med VG i 1994 beskriver hun det slik: Jeg ble forbannet. Mer sint enn tynget av sorg. Jeg bestemte meg for å ta hans plass. Jeg ville være med og frigjøre Finnmark fra nazistene.

I partisankrigen i Finnmark deltok hun i Petsamo-Kirkenes offensiven og hoppet 20. oktober 1944 i fallskjerm ut over Varangerhalvøya sammen med Trygve Eriksen fra Kiberg for å forberede landgangen for en Sovjetisk marineinfanteriavdeling på Langbunes i Kiberg. Ifølge henne satte de en klar betingelse for å delta: Vi sa klart fra til sovjeterne at forutsetningen var at den sovjetiske armeen forlot Norge igjen etter frigjøringen. Med dette ble hun Norges første kvinnelige fallskjermhopper.

Sibblund og Eriksen landet i en myr hundre meter fra de tyske stillingene der de skjulte seg i tre døgn. De fikk etterhvert kontakt med lokalbefolkningen og kunne rapportere til sovjeterne at tyskerne var på retrett i Finnmark. Etter enda et nesten-møte med tyskerne kom partisanene frem til Kirkenes, og Sibblund reiste videre til Murmansk der frostskadene hennes ble behandlet på et sykehus. Hun vendte i mars 1945 tilbake til Norge og Jakobsnes der hun giftet seg med bygningsarbeideren Sixten Forslund fra Sverige.

Etter krigen ble partisanene møtt med skepsis og mistenkt for å spionere for Sovjetunionen. Dette eskalerte og en dag ble hennes svenske ektemann kalt «russerspion», han slo vedkommende og det endte med at han ble utvist fra Norge, noe som statsråd Gundersen benektet. Han hevdet at dette gjaldt en annen person med samme etternavn. I 1949 flyttet Dagny Sibblund Forslund til Sverige, og i 1994 var hun bosatt i Örnsköldsvik.

Referanser 

Norske partisaner
Telegrafister
Personer fra Vadsø kommune
Fødsler i 1917